Hatály: 2016.XI.16. -

**44/2008. (IX. 10.) Főv. Kgy. rendelet**

**a Budapest Ösztöndíj Programról**

Budapest Főváros Közgyűlése a helyi önkormányzatokról szóló 1990. évi LXV. törvény 16. § (1) bekezdésében foglalt felhatalmazás alapján, a versenyképes tudással rendelkező hallgatók képzésének, ezáltal a helyi közigazgatáson belüli humánerőforrás-fejlesztés támogatása érdekében az alábbi rendeletet alkotja:

**1. §** (1) Budapest Főváros Közgyűlése „Budapest Ösztöndíj Program” (a továbbiakban: Program) elnevezéssel ösztöndíj programot alapít.

(2) A Program célja, hogy

*a)* a pályázatot elnyerő felsőoktatási képzésben résztvevő ösztöndíjasok betekintést nyerjenek a Fővárosi Önkormányzat tevékenységébe, megismertesse a helyi közigazgatás rendszerét;

*b)* hozzájáruljon a felsőoktatásban megszerzett elméleti tudás gyakorlatban történő alkalmazásához a diplomamunka megírásához biztosított szakmai anyagok, kutatási és konzultációs lehetőségek által.

**2. §[[1]](#footnote-1)** A rendelet hatálya arra

- a magyar állampolgárságú,

- a szabad mozgás és tartózkodás jogával rendelkező személyek beutazásáról és tartózkodásáról szóló törvényben meghatározottak szerint a szabad mozgás és tartózkodás jogával rendelkező, vagy

- a harmadik országbeli állampolgárok beutazásáról és tartózkodásáról szóló törvény hatálya alá tartozó bevándorolt, illetve letelepedett jogállású, vagy tartózkodási engedéllyel rendelkező

külföldi állampolgárságú, büntetlen előéletű, cselekvőképes, felsőfokú tanulmányait folytató, alap- vagy mesterképzésben részt vevő nappali tagozatos, utolsó éves hallgatóra terjed ki, aki

*a)[[2]](#footnote-2)* valamely fővárosi székhellyel vagy telephellyel rendelkező felsőoktatási intézménnyel (a továbbiakban: intézmény) hallgatói jogviszonyban áll;

*b)[[3]](#footnote-3)* a jelentkezést megelőző két lezárt tanulmányi félévben legalább 4,00 súlyozott tanulmányi átlaggal rendelkezik;

*c)* a diploma megszerzéséhez szükséges szakdolgozatát a Fővárosi Közgyűlés által jóváhagyott átfogó témaköröknek megfelelő tárgyból írja;

*d)* angol, német vagy francia nyelvből legalább középfokú államilag elismert nyelvvizsgával rendelkezik;

*e)* a diploma megszerzésének évében 30. életévét nem tölti be.

**3. §** (1)[[4]](#footnote-4) A Programot a Fővárosi Közgyűlés évente hirdeti meg, amennyiben annak pénzügyi fedezete a Fővárosi Önkormányzat éves költségvetésében rendelkezésre áll. Ennek keretében az ösztöndíjakat pályázati eljárás útján lehet elnyerni.

(2)[[5]](#footnote-5) Az Emberi Erőforrások és Nemzetközi Kapcsolatok Bizottságának javaslata alapján az ösztöndíjak odaítéléséről a Fővárosi Közgyűlés dönt, ezt követően a főpolgármester átadja az ösztöndíjakat. A Fővárosi Közgyűléstől átruházott hatáskörben eljárva az Emberi Erőforrások és Nemzetközi Kapcsolatok Bizottsága megköti a Fővárosi Önkormányzat és a pályázatot elnyerő személy között létrejövő ösztöndíj-megállapodást.

(3) A Program időtartama legfeljebb 10 hónap.

(4)[[6]](#footnote-6) A Programban évenként legfeljebb 10 fő vehet részt.

(5) Az ösztöndíj mértéke: bruttó 50 000 Ft/hó/fő.

(6) Az ösztöndíj folyósításának feltétele, hogy a pályázatot elnyerő személy és a Fővárosi Önkormányzat írásban megállapodást kössön.

**4. §** (1)[[7]](#footnote-7) Pályázni a Fővárosi Közgyűlés által közzétett pályázati felhívásban foglaltak szerint lehet.

(2)[[8]](#footnote-8) A pályázati kiírás tartalmazza a Program rövid ismertetését, a pályázati feltételeket - a 2. §-ban foglaltakra figyelemmel -, a pályázati anyag kötelező tartalmi elemeit, benyújtásának módját, határidejét, illetve az elbírálás határidejét. A pályázati határidő elmulasztása jogvesztéssel jár.

(3) A formailag nem megfelelő pályázatok az érdemi elbírálásból kizárásra kerülnek.

(4)[[9]](#footnote-9) A pályázatok elbírálásának rendjét a Fővárosi Közgyűlés határozza meg. A pályázót tájékoztatni kell a pályázati eljárás menetéről, valamint az általa elért eredményről. Az ösztöndíjat elnyert pályázók nevét a helyben szokásos módon közzé kell tenni.

**5. §** (1) Az ösztöndíjas jogviszony megszűnik:

*a)* az ösztöndíjas halálával;

*b)* a megállapodásban meghatározott időpont bekövetkeztével;

*c)* az ösztöndíjról történő lemondással;

*d)[[10]](#footnote-10)* amennyiben az ösztöndíjas - a (7) bekezdésben meghatározottak kivételével - a megállapodásban meghatározott időpontig nem szerzi meg a felsőfokú végzettséget igazoló okiratát;

*e)* az ösztöndíjas nem tesz eleget a megállapodásban vállalt kötelezettségeinek;

*f)* a hallgatói jogviszony megszűnésével, illetve szüneteltetésével, kivéve az (5) bekezdésben foglalt esetet;

*g)[[11]](#footnote-11)*

(2) Az ösztöndíjas jogviszony megszüntethető:

*a)* a felek közös megegyezésével;

*b)* azonnali hatályú felmondással, ha a másik fél a jogviszonyból származó lényeges kötelezettségét szándékosan vagy súlyos gondatlansággal jelentős mértékben megszegi, vagy egyébként olyan magatartást tanúsít, amely a jogviszony fenntartását lehetetlenné teszi.

(3)[[12]](#footnote-12) Az ösztöndíjast az (1) bekezdés *c)-f)* pontjaiban, valamint a (2) bekezdés *b)* pontjában meghatározott esetekben a letöltött ösztöndíjas időszakra vonatkozó elszámolási és visszafizetési kötelezettség terheli.

(4) Indokolt esetben az ösztöndíjas írásbeli kérelmére, a Fővárosi Önkormányzat mindenkor hatályos vagyonrendeletének szabályai szerint, részben vagy egészben felmentés adható a visszafizetési kötelezettség teljesítése alól.

(5)[[13]](#footnote-13) Az ösztöndíjas jogviszony szüneteltetését a Fővárosi Közgyűlés kizárólag az ösztöndíjas tartós betegsége esetén, írásbeli kérelme, továbbá a felsőoktatási intézmény által kiadott hallgatói jogviszony szüneteltetésére vonatkozó engedély és orvosi igazolás alapján engedélyezheti. A szüneteltetés ideje alatt az ösztöndíj kifizetése is szünetel.

(6)[[14]](#footnote-14) Amennyiben az ösztöndíjas az ösztöndíjas jogviszony ideje alatt munkavégzésre irányuló jogviszonyt létesít, részére az ösztöndíjas jogviszony további időtartamára ösztöndíj nem folyósítható.

(7)[[15]](#footnote-15) Amennyiben az ösztöndíjas a megállapodásban meghatározott időpontig önhibáján kívül nem szerzi meg a felsőfokú végzettséget igazoló okiratát, indoklással alátámasztott írásbeli kérelmére a megállapodásban meghatározott határidő egy alkalommal legfeljebb egy évvel meghosszabbítható.

**6. §** (1) Az ösztöndíj pénzügyi fedezetét a Fővárosi Önkormányzat éves költségvetése biztosítja.

(2)[[16]](#footnote-16) A Program működtetésével kapcsolatos technikai, pénzügyi, adminisztratív, jogi és szervezési feladatokat a Főpolgármesteri Hivatal látja el.

**7. §** (1) E rendelet a kihirdetése napján lép hatályba.

(2)-(3)[[17]](#footnote-17)

|  |  |
| --- | --- |
|  dr. Tiba Zsolt s. k. |  dr. Demszky Gábor s. k. |
|  főjegyző |  főpolgármester |

1. Megállapította: 47/2014. (XII. 1.) Főv. Kgy. rendelet 1. §. Hatályos: 2014. XII. 2-től. [↑](#footnote-ref-1)
2. Megállapította: 35/2016. (XI. 15.) Főv. Kgy. rendelet 1. §. Hatályos: 2016. XI. 16-tól. [↑](#footnote-ref-2)
3. Megállapította: 35/2016. (XI. 15.) Főv. Kgy. rendelet 2. §. Hatályos: 2016. XI. 16-tól. [↑](#footnote-ref-3)
4. Módosította: 58/2010. (XII. 23.) Főv. Kgy. rendelet 29. §. [↑](#footnote-ref-4)
5. Megállapította: 1/2015. (II. 16.) Főv. Kgy. rendelet 8. §. Hatályos: 2015. II. 17-től. [↑](#footnote-ref-5)
6. Megállapítva: 35/2016. (XI. 15.) Főv. Kgy. rendelet 3. § alapján. Hatályos: 2016. XI. 16-tól. [↑](#footnote-ref-6)
7. Módosította: 58/2010. (XII. 23.) Főv. Kgy. rendelet 29. §. [↑](#footnote-ref-7)
8. Megállapította: 49/2015. (XII. 23.) Főv. Kgy. rendelet 1. §. Hatályos: 2015. XII. 24-től. [↑](#footnote-ref-8)
9. Módosította: 58/2010. (XII. 23.) Főv. Kgy. rendelet 29. §. [↑](#footnote-ref-9)
10. Megállapította: 47/2014. (XII. 1.) Főv. Kgy. rendelet 2. §. Hatályos: 2014. XII. 2-től. [↑](#footnote-ref-10)
11. Hatályon kívül helyezte: 49/2015. (XII. 23.) Főv. Kgy. rendelet 3. §. Hatálytalan: 2015. XII. 24-től. [↑](#footnote-ref-11)
12. Megállapította: 49/2015. (XII. 23.) Főv. Kgy. rendelet 2. §. Hatályos: 2015. XII. 24-től. [↑](#footnote-ref-12)
13. Módosította: 58/2010. (XII. 23.) Főv. Kgy. rendelet 29. §. [↑](#footnote-ref-13)
14. Beiktatta: 47/2014. (XII. 1.) Főv. Kgy. rendelet 3. §. Hatályos: 2014. XII. 2-től. [↑](#footnote-ref-14)
15. Beiktatta: 47/2014. (XII. 1.) Főv. Kgy. rendelet 4. §. Hatályos: 2014. XII. 2-től. [↑](#footnote-ref-15)
16. Módosította: 58/2010. (XII. 23.) Főv. Kgy. rendelet 29. §. [↑](#footnote-ref-16)
17. Hatályon kívül helyezve: 55/2010. (XII. 9.) Főv. Kgy. rendelet 70. § (3) alapján. Hatálytalan: 2011. I. 1-től. [↑](#footnote-ref-17)